ดักเก็บ PTTGC หลังร่วง 3% เหตุงบฯ Q1 ไม่สดใส ฟากโบรกฯเชียร์ “ซื้อ” ชี้กำไรปี 61 นิวไฮ
ดักเก็บ PTTGC หลังร่วง 3% เหตุงบฯ Q1 ไม่สดใส ฟากโบรกฯเชียร์ซื้อ ชี้กำไรปี 61 นิวไฮ โดยปิดตลาดภาคเช้า ราคาอยู่ที่ 94.25 บาท ลดลง 3.25 บาท หรือ 3.33% สูงสุดที่ระดับ 97.50 บาท ต่ำสุดที่ระดับ 94.25 บาท มูลค่าการซื้อขาย 1.62 พันล้านบาท
8 พ.ค. 2561

ผู้สื่อข่าวรายงานว่า ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC ปิดตลาดภาคเช้า ราคาอยู่ที่ 94.25 บาท ลดลง 3.25 บาท หรือ 3.33% สูงสุดที่ระดับ 97.50 บาท ต่ำสุดที่ระดับ 94.25 บาท มูลค่าการซื้อขาย 1.62 พันล้านบาท
โดยราคาหุ้น PTTGC ปรับตัวลดลงวันนี้ (8 พ.ค. 61) หลังรายงานผลการดำเนินงานออกมามีกำไรลดลงเล็กน้อยมาที่ 1.24 หมื่นล้านบาท จากปีก่อนมีกำไร 1.32 หมื่นล้านบาท ซึ่งเป็นผลมาจากต้นทุนขายและต้นทุนการให้บริการเพิ่มขึ้น รวมถึงกำไรจากอัตราแลกเปลี่ยนสุทธิลดลงจากช่วงเดียวกันของปีก่อน
ด้าน บล.กรุงศรี ระบุในบทวิเคราะห์ แนะนำ “ซื้อ” หุ้น PTTGC ในราคาพื้นฐาน 115 บาท/หุ้น พร้อมประเมินกำไรสุทธิปี 61 ของ PTTGC จะทำสถิติสูงสุดใหม่ที่ระดับ 4.6 หมื่นล้านบาท เพิ่มขึ้น 14% เทียบช่วงเดียวกันของปีก่อน โดยมีแรงหนุนจากปริมาณขายที่เพิ่มขึ้น โดยปีนี้ PTTGC มีแผนเปิดโครงการใหม่ 2 โครงการ คือ โครงการ mLLDPE ที่จะเริ่มเดินเครื่องผลิตในไตรมาส 1/61 และโครงการ ME หน่วยที่ 2 เริ่มเดินเครื่องผลิตไตรมาส 4/61
ขณะที่ส่วนต่างราคาผลิตภัณฑ์มีแนวโน้มเพิ่มขึ้นจากความต้องการที่สูงขึ้นตามการขยายตัวของเศรษฐกิจโลก